Diari Oficial de la Generalitat Valenciana


Sumari del DOGV 6166, del 16-12-2009 (2009/14697)

RESOLUCIÓ de 3 de desembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Consejo General del Poder Judicial i la Generalitat per a la implantació i integració en el Tribunal Superior de Justícia de la Comunitat Valenciana de l'aplicació informàtica Sistema de Gestió Governativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6166

Data del DOGV
:   16-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/14742


Data del document
:   03-12-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * administració central
    * sistema informàtic
    * jurisdicció superior
    * cooperació administrativa
    * poder judicial

RESOLUCIÓ de 3 de desembre de 2009, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Consejo General del Poder Judicial i la Generalitat per a la implantació i integració en el Tribunal Superior de Justícia de la Comunitat Valenciana de l'aplicació informàtica Sistema de Gestió Governativa. [2009/14341]  
El Consejo General del Poder Judicial i la Generalitat, han subscrit, després de la tramitació prèvia reglamentària, el 27 de novembre de 2009, el Conveni de col·laboració per a la implantació i integració en el Tribunal Superior de Justícia de la Comunitat Valenciana de l'aplicació informàtica "Sistema de Gestió Governativa".  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 2341/2009, i que figura com a annex d'esta resolució.  
València, 3 de desembre de 2009.- El director general del Secretariat del Consell: Ángel Mompó Romero.  
Conveni de col·laboració entre el Consell General del Poder Judicial i la Generalitat per a la Implantació i Integració en el Tribunal Superior de Justícia de la Comunitat Valenciana de l'aplicació informàtica Sistema de gestió governativa.  
València, 27 de novembre de 2009  
Reunits  
D'una banda, Fernando de Rosa Torner i Gabriela Bravo Sanestanislao, vicepresident i vocal respectivament, del Consell General del Poder Judicial, en virtut de les competències atribuïdes per acord del Ple de data 23 de juliol de dos mil nou.  
I, de l'altra, Paula Sánchez de León Guardiola, consellera de Justícia i Administracions Públiques de la Generalitat, autoritzada per a la firma del present conveni per acord del Consell de data 18 de setembre de dos mil nou.  
Exposen  
Primer. L'article 122 de la Constitució espanyola establix que el Consell General del Poder Judicial és l'òrgan de govern del poder judicial. Per la seua banda, l'article 104 de l'esmentada Llei Orgànica 6/1985, del Poder Judicial establix que el govern del poder judicial correspon al Consell General del Poder Judicial, el qual exercix les seues competències en tot el territori nacional, d'acord amb la Constitució i el que preveu la present Llei.   
Segon. Entre els qui tenen responsabilitats en l'administració de Justícia constituïx una prioritat el foment i ús generalitzat de les noves tecnologies com a ferramenta necessària i imprescindible per a la millora de la justícia. En este sentit, tant el Consell General del Poder judicial com la Generalitat Valenciana aposten per la incorporació de les tecnologies electròniques, informàtiques i telemàtiques en l'àmbit de l'administració de Justícia.   
Tercer. L'Administració de Justícia no es millora únicament dotant les oficines judicials de l'última tecnologia i de ferramentes informàtiques que ajuden a la seua gestió; també els òrgans de govern, precisen de les ferramentes necessàries per a una gestió eficient. Si bé el govern del poder judicial correspon al Consell General del Poder Judicial, les sales de govern, subordinades a ell, conforme establix l'article 104 de la Llei Orgànica del Poder Judicial, exercixen les funcions que la pròpia llei els atribuïx, entre les quals estan: aprovar les normes de repartiment, promoure els magistrats suplents, proposar les mesures de reforç, proposar la realització de visites d'inspecció, elaborar la memòria sobre el funcionament dels Tribunals i proposar al Consell General del Poder Judicial l'adopció de les mesures que crega pertinents per a millorar l'administració de Justícia; totes les quals redundaran en la millora de la justícia.  
Quart. D'altra banda, en cada Tribunal Superior de Justícia, tal com preveu l'article 178 de la Llei Orgànica del Poder Judicial, hi ha una secretaria de govern, dependent del secretari de govern, la qual té atribuïdes les seues competències en l'article 16 del Reial Decret 1608/2005, de 30 de desembre, pel qual s'aprova el Reglament Orgànic del Cos de Secretaris Judicials.   
Cinqué. Conscient d'això i, en l'àmbit de les seues competències, el Ple del Consell General del Poder Judicial, en la seua sessió de 23 d'abril de 2008, va aprovar la construcció d'una ferramenta per a la gestió de les sales de govern que implica, igualment, la gestió de les secretaries de govern, per estar el treball d'ambdues íntimament lligat.  
Per a la seua construcció es va utilitzar un model centralitzat en entorn Web, en el qual el servidor de l'aplicació es troba en el Consell General del Poder Judicial; els Tribunals Superiors de Justícia accedixen al Consell utilitzant el navegador d'Internet. D'esta manera s'aconseguix no alterar la configuració dels equips informàtics subministrats per les administracions amb competències.  
La ferramenta desplegada pel Consell permet retre compte a les sales de govern, amb l'elaboració dels ordes del dia, laredacció de les actes i els conseqüents certificats dels acords adoptats per a la seua execució, així com la tramitació dels expedients de les secretaries de govern.   
Contempla la possibilitat de la tramitació digital dels expedients sense necessitat del paper, perquè suporta la incorporació de documents electrònics des del registre d'entrada i les notificacions telemàtiques amb utilització de firma electrònica. Pot entendre's com l'embrió de l'expedient digital en l'àmbit de l'administració de Justícia.  
Sisé. Els responsables de la Generalitat Valenciana s'han assabentat de les funcionalitats de l'aplicació de gestió i dels beneficis que per a la millora de l'administració de Justícia podrien obtindre's de la seua implantació.   
Per tot això les parts han acordat subscriure el present Conveni amb subjecció a les següents  
Clàusules  
Primera. Objecte del conveni  
El present Conveni té com a objecte establir una cooperació entre les parts firmants per a la implantació en el Tribunal Superior de Justícia de la Comunitat Valenciana de la ferramenta informàtica "Sistema de Gestió Governativa", descrita en este document, l'anàlisi de la qual, disseny i construcció van ser acordats pel Ple del Consell General del Poder Judicial, en la seua sessió de 23 d'abril de 2008.  
Segona. Compromisos de les parts  
El Consell General del Poder Judicial adopta els compromisos següents:  
1. Realitzar un estudi del funcionament de la Sala de Govern i de la secretaria de govern del Tribunal Superior de Justícia de la Comunitat Valenciana per a adequar l'aplicació, si fa el cas, al Tribunal.   
2. Implantar la ferramenta informàtica "Sistema de Gestió Governativa" en el Tribunal Superior de Justícia de la Comunitat Valenciana.  
3. Proporcionar les llicències del producte Pixelware necessàries per a la utilització de l'aplicació.  
4. Assumir l'administració centralitzada de la ferramenta.  
5. Realitzar el manteniment evolutiu i correctiu de l'aplicació.  
6. Impartir la formació inicial.  
7. Mantindre el rendiment del sistema central i de la línia de comunicacions que enllaça amb la xarxa de la Generalitat Valenciana, en estat òptim perquè el funcionament en la Sala de Govern responga als paràmetres de qualitat i velocitat requerits per a l'adequat funcionament del sistema.  
8. Assumir la formació contínua del personal que designe la Generalitat Valenciana com a futurs formadors, així com el suport d'incidències de segon nivell.   
9. Dotar els jutges i magistrats membres de la Sala de Govern del corresponent certificat digital emés per la Fábrica Nacional de Moneda y Timbre.  
La Generalitat Valenciana adopta els compromisos següents:  
1. Subministrar a la Sala de Govern del Tribunal Superior de Justícia de la Comunitat Valenciana i a la Secretaria de Govern d'este Tribunal, els equips informàtics i els escàners necessaris per al funcionament correcte de l'aplicació.   
2. Implementar, si fa el cas, la plataforma de comunicacions, el programari i el maquinari necessari per a la utilització de firma electrònica.   
3. Assumir la formació dels futurs usuaris de l'aplicació que no estiguen inclosos en la formació inicial proporcionada pel Consell General del Poder Judicial.  
4. Mantindre els terminals d'usuari (ordinadors personals i escàners), així com la línia de comunicacions que enllaça amb la xarxa del Punt Neutre Judicial en estat òptim, per a assegurar que el funcionament en la Sala de Govern respon als paràmetres de qualitat i velocitat requerits per a l'adequat funcionament del sistema.  
Ambdues parts s'obliguen a consultar-se mútuament i sotmetre prèviament als òrgans de seguiment establits en este Conveni totes les decisions relatives a modificacions o nous desplegaments de l'esmentada ferramenta informàtica.  
Tercera. Finançament  
El present Conveni no produïrà contraprestacions financeres entre les parts, les quals assumiran els costs de les actuacions que han de realitzar segons el que establix la clàusula anterior.  
Quarta. Comissió mixta de coordinació i seguiment  
A fi de coordinar les activitats necessàries per a l'execució del present Conveni, així com per a dur a terme la seua supervisió, seguiment i control, es crearà una Comissió Mixta de Coordinació i Seguiment, de caràcter paritari, composta per:  
- Dos membres designats pel Consell General del Poder Judicial.  
- Dos membres designats per la Conselleria de Justícia i Administracions Públiques de la Generalitat Valenciana  
- La persona titular de la Presidència del Tribunal Superior de Justícia de la Comunitat Valenciana, o persona en qui delegue.   
- La persona titular de la Secretaria de Govern del Tribunal Superior de Justícia de la Comunitat Valenciana.  
La Comissió es reunirà a instàncies de qualsevol de les parts firmants i, com a mínim, una vegada a l'any, per a examinar els resultats de la cooperació realitzada.  
Finalment, les controvèrsies que puguen sorgir en la interpretació i compliment d'este Conveni seran resoltes per la Comissió Mixta de Coordinació i Seguiment.  
Cinquena. Naturalesa del conveni  
El present Conveni té naturalesa administrativa, quedant fora de l'àmbit d'aplicació la Llei 30/2007 de 30 d'octubre, de Contractes del Sector Públic, de conformitat amb els seus articles 2 i 4.1d), sense perjuí dels principis i criteris que l'informen per a resoldre els dubtes que pogueren originar-se. La jurisdicció contenciosa administrativa serà la competent per a enjudiciar les qüestions litigioses que puguen sorgir de la seua aplicació, interpretació i compliment.   
Sisena. Vigència  
El present Conveni tindrà una vigència indefinida, encara que podrà ser resolt per mutu acord de les parts o per denúncia de qualsevol d'elles, posant-ho de l'altra amb tres mesos d'antelació a la data pretesa d'extinció.  
De considerar-se per alguna de les parts l'eventualitat de formular denúncia unilateral i amb caràcter previ a esta, proposarà la convocatòria de la Comissió Mixta de Coordinació i Seguiment prevista en l'estipulació quarta, a fi de reconduir les actuacions si això fóra possible, cap a l'execució parcial o total de l'objecte del contracte.  
Si una de les parts persistira en la seua intenció d'extingir el contracte, procedirà a la seua denúncia, corresponent a la Comissió Mixta de Coordinació i Seguiment supervisar les actuacions fins a la seua efectiva conclusió.  
De conformitat amb el susdit, en l'exercici de les atribucions que són titulars els firmants, i obligant amb això a les institucions que representen, subscriuen per quadruplicat el present Conveni en la data i lloc al principi indicades  
El vicepresident del Consell General del Poder Judicial: Fernando de Rosa Torner.  
La consellera de Justícia i Administracions Públiques de la Generalitat Valenciana: Paula Sánchez de León Guardiola.  
La vocal del Consell General del Poder Judicial: Gabriela Bravo Sanestanislao.